32010R0568
L 163/30
SLUŽBENI LIST EUROPSKE UNIJE
UREDBA KOMISIJE (EU) br. 568/2010
od 29. lipnja 2010.
o izmjeni Priloga III. Uredbi (EZ) br. 767/2009 Europskog parlamenta i Vijeća u pogledu zabrane stavljanja na tržište ili korištenja u svrhu hranidbe životinja bjelančevinastih proizvoda dobivenih od kvasaca roda Candida uzgojenih na n-alkanima
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 767/2009 Europskog parlamenta i Vijeća od 13. srpnja 2009. o stavljanju na tržište i korištenju hrane za životinje, izmjeni Uredbe (EZ) br. 1831/2003 Europskog parlamenta i Vijeća i stavljanju izvan snage Direktive Vijeća 79/373/EEZ, Direktive Komisije 80/511/EEZ, Direktiva Vijeća 82/471/EEZ, 83/228/EEZ, 93/74/EEZ, 93/113/EZ i 96/25/EZ te Odluke Komisije 2004/217/EZ (1), a posebno drugi podstavak njezinog članka 6. stavka 2.,
budući da:
(1)
Uredbom (EZ) br. 767/2009 utvrđuju se opći zahtjevi sigurnosti i stavljanja na tržište hrane za životinje. Posebno sadrži popis tvari čije je stavljanje na tržište ili korištenje u hranidbi životinja ograničeno ili zabranjeno.
(2)
Direktivom Vijeća 82/471/EEZ (2) i Odlukom Komisije 85/382/EEZ od 10. srpnja 1985. o zabrani korištenja u hrani za životinje bjelančevinastih proizvoda dobivenih od kvasaca roda Candida uzgojenih na n-alkanima (3) zabranjuje se stavljanje na tržište i korištenje u hrani za životinje bjelančevinastih proizvoda dobivenih od kvasaca roda Candida uzgojenih na n-alkanima. Razlog te zabrane jest da su određeni sojevi kvasca roda Candida uzgojeni na n-alkanima patogeni i u određenim okolnostima mogu izazvati preosjetljivost, te stoga predstavljaju moguću opasnost za zdravlje životinja ili ljudi.
(3)
S obzirom na to da nema novih tehnoloških spoznaja ni novih dokaza da je korištenje takvih bjelančevinastih proizvoda u svrhu hranidbe životinja sigurno, stavljanje na tržište i korištenje tih proizvoda trebaju ostati zabranjenima, a Uredbom (EZ) br. 767/2009 treba utvrditi tu zabranu.
(4)
Popis tvari čije je stavljanje na tržište u svrhu hranidbe životinja zabranjeno, a koji je prethodno utvrđen Odlukom Komisije 2004/217/EZ (4), morao je biti uključen u poglavlje 1. Priloga III. Uredbi (EZ) br. 767/2009 kako bi se ovladalo rizicima povezanima s hranom za životinje.
(5)
Točke 5. i 6. poglavlja 1. Priloga III. Uredbi (EZ) br. 767/2009 potrebno je uskladiti s Odlukom 2004/217/EZ.
(6)
Stoga treba Uredbu (EZ) br. 767/2009 sukladno tomu izmijeniti.
(7)
U interesu jasnoće potrebno je staviti izvan snage Odluku 85/382/EEZ.
(8)
Mjere predviđene u ovoj Uredbi u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Poglavlje 1. Priloga III. Uredbi (EZ) br. 767/2009 mijenja se kako slijedi:
1.
Točke 5. i 6. zamjenjuju se sljedećim:
„5.
Sav otpad dobiven u različitim fazama pročišćavanja komunalnih, sanitarnih i tehnoloških otpadnih voda, kako je utvrđeno u članku 2. Direktive Vijeća 91/271/EEZ od 21. svibnja 1991. o pročišćavanju komunalnih otpadnih voda (*), bez obzira na bilo koju daljnju obradu toga otpada i bez obzira na podrijetlo otpadnih voda (**).
6.
Kruti komunalni otpad (***), poput otpada iz domaćinstava.
(*) SL L 135, 30.5.1991., str. 40." 						
(**) Izraz „otpadne vode” ne odnosi se na „tehnološke vode”, odnosno na vode iz nezavisnih cjevovoda ugrađenih u industriji hrane ili hrane za životinje; ako se ti cjevovodi napajaju vodom, voda se ne smije koristiti u hranidbi životinja osim ako se ne radi o zdravstveno ispravnoj i čistoj vodi, kako je utvrđeno člankom 4. Direktive Vijeća 98/83/EZ od 3. studenoga 1998. o kvaliteti vode namijenjene za ljudsku potrošnju (SL L 330, 5.12.1998., str. 32.). U slučaju riblje industrije ti se cjevovodi mogu napajati i čistom morskom vodom, kako je utvrđenom člankom 2. Uredbe (EZ) br. 852/2004 Europskog parlamenta i Vijeća od 29. travnja 2004. o higijeni hrane (SL L 139, 30.4.2004., str. 1.). Tehnološka se voda ne smije koristiti u hranidbi životinja ako ne sadrži krmivo ili hranu i ako tehnički sadrži sredstva za čišćenje, dezinfekcijska sredstva ili druge tvari koje nisu odobrene propisima o hrani za životinje." 						
(***) Izraz „kruti komunalni otpad” ne odnosi se na kuhinjski otpad, kako je utvrđen Uredbom (EZ) br. 1774/2002.”" 						
2.
Dodaje se sljedeća točka 8.:
„8.
Bjelančevinasti proizvodi dobiveni od kvasaca roda Candida uzgojenih na n-alkanima.”
Članak 2.
Odluka 85/382/EEZ stavlja se izvan snage.
Članak 3.
Ova Uredba stupa na snagu 20. dana nakon dana objave u Službenom listu Europske unije.
Ona se primjenjuje od 1. rujna 2010.
Ova je Uredba u cijelosti obvezujuća i izravno se primjenjuje u državama članicama.
Sastavljeno u Bruxellesu 29. lipnja 2010.